yə myǎyi yangǎ naa bə́ tam mǎn nāŋ bod ? Yə myǎyi laŋǎn təge kə á mə̄lúg ? Təge ǎ bəngɔn báma, mə bələ́ éyə̄gan ábuí míńtyé ású dáán, amú Ǹtondôbə ǎ bəde yǎ ma məkul á nyɔ́l." 14Ńdɔ̄ bə́ ngádúgan tádī naa báyōn á yób étēde. Ai zěn ésə, ńdɔ Orpa a ngáwúban ai ǹkiɛ́ wōē a káán ai bɔ́ a kə́ə́. Hədá, ńdɔ̄ Rút á ngālád ai ǹkiɛ́ wōē. 15Noémi nyé ai Rút nâ: “O tála, nyɔ mván é dúgan yǎ á bod bóé ai á bəzambá bóé. Waa dúgánə̄ fə, ó bɔ anə́ nyé.” 16Rút nyé: “Tə wanɔd ma nâ mə́ kódō ábə wa, mə́ kə. Amú ḿfág ósə wǎyi kə, é vóm wāyi tɔbɔ, maa mə ńtɔ̄á. Bod bóe bâyi bɔ̌ bod báma; Zambá woe a yi bɔ̌ Zāmbá wama; 17é vóm wāyi wú ńgɔ̄ fə maa mǎyi wú, éyə̄ fə mǎyi dzəbəban étē. Zambá ā bɔ̄ɔ̄ mā ábé dī, a báág fə̄ édí ávɔ̄g dīlí á yób ngə́ sə̌ kig hə awú étām ńdɔ̄ lə́ ngākāndí bíā !” 18Ḿból Noémi á ngāyén naa Rút a yə́məde hə nâ bân nyé bə́ kə, ńdɔ a ngádzóge nyé dzəg. 19Ńdɔ̄ hḿ bə́ ngátíē bɔ́ bə́sə̄ bə́bɛ̄ bə́ kə́ kwī á Bételehɛ́m. Á suan bə́ ngásuan á Bételehɛ́m, ńdɔ̄ tísɔn ésə e ngángamalan; biníngá bə́ síligi nâ: “Yə Noémi fɔ́ɔ́ nyɔ̄ ?" 20Noémi nyé nâ: "Tə myábad ma lóē naa Noémi[1], lóégán ma nâ Mara[2]; amú Shadái a nyû yǎ ma ekug. 21Mə ngákə ǹtud, ńdɔ Ǹtondôbə a dúgán ai ma evwé, ású dzé fə mǐ ngə́lə́ mī lóége ma nâ: Noémi ǹnyie anə́ Shadái ǎ bɔ̄ ma abě." 22Éyə̄ hḿ Noémi a ngásob ná á mə̄fúb mə́ Moab ai m̀bɔ́m wóé Rút, ngɔn moabíd. Ńdɔ̄ bə́ ngásuan á Bételehɛ́m âbǒg mə̄káí mə́kwé mə́ óvə́ga. [1] Dzwé tē lâtian naa: Ezəzəg”. [2] Mara a tian nâ: Ayolo.